<classify> MAMLAKA ya Chakula na Dawa TFDA imetangaza kuanza operesheni maalumu nchi nzima ili kukagua maeneo yanayotolewa huduma za chakula hasa katika mikusanyiko ya watu na sherehe mbalimbali ili kubaini kama zinakidhi taratibu za kiafya lengo likiwa ni kulinda afya za wananchi. Inaelezwa, kwa mujibu wa takwimu, watu milioni 600 dunia huugua kwa nyakati mbalimbali kutokana na kula chakula ambacho si salama na watu zaidi ya 420,000 hufariki dunia.Kwa Afrika, watu milioni 91 huugua na watu 137,000 hufariki kwa chakula kisicho salama hususani kwenye mikusanyiko ya watu. Akizungumza katika mkutano wa watoa huduma ya chakula kwenye mikusanyiko ya watu jana jijini Dar es Salaam, Kaimu Mkurugenzi Mkuu wa TFDA, Agnes Kijo alisema operesheni hiyo itahusisha pia chama cha watoa huduma ya chakula katika sherehe, misiba na mikusanyiko ambao hawazingatii sheria. Alisema operesheni hiyo itaangalia huduma hiyo kuanzia utayarishaji, usafirishaji pamoja na kuangalia wafanyakazi wanaoandaa huduma hiyo ya vyakula kama wanakidhi vigezo na taratibu zilizowekwa.Wananchi wamekuwa katika hatari za kiafya kutoka na watoa huduma ya Chakula wasiozingatia sheria, hivyo ni muhimu vyakula hivyo kuwa salama ili kulinda afya ya jamii...naamini mkutano huu uliolenga kujadili uzingatiaji wa sheria katika utoaji wa huduma hiyo utaleta matokeo chanya, alisema Kijo. Alisema chakula ni muhimu katika hafla nyingi, hivyo wameona upo umuhimu wa kukutana na wadau hao na kuwaelimisha umuhimu wa kufuata kanuni kabla ya kuchukua hatua.Alisema wamebaini kuna changamoto nyingi katika utoaji huduma hiyo na kutozingatia sheria na kusababisha madhara kwa jamii. Maeneo mengi yanayoandaliwa chakula hayakidhi kanuni za afya, unakuta wafanyakazi hawajielewi anatoka kujisaidia kucha chafu, anafuta uchafu kwenye nguo anakanda au kumenya chakula... wanasafirisha chakula katika mazingira mabovu, ndoo hadi za chooni zinahifadhiwa chakula, alieleza.Aliongeza kwa mujibu wa utafiti wa Shirika la Afya Dunia WHO wa mwaka 2015, watu milioni 600 huugua kwa kula chakula ambacho si salama, na 420,000 hufariki dunia na tatizo hilo ni kubwa Afrika ambako watu milioni 91 huugua na 137,000 hufariki kwa kula chakula kisicho salama mikusanyiko ya watu. Kutokana na hali hiyo, tutahakikisha tunasimamia sheria na kufungia watoa huduma wanaohatarisha maisha ya wananchi... zaidi ya watoa huduma 637 wamesajili na asilimia 37 kutoka jijini Dar es Salaam na idadi hiyo ni ndogo kwa kuwa kundi la wafanyabiashara hao wengi hawajasajiliwa, alifafanua. Mkurugenzi wa Love Catering Service, Michael Lee alisema sheria hizo zikisimamiwa na Serikali ipasavyo, zitasaidia watu wasio na taaluma kuheshimu kazi hiyo ambayo kwa sasa imedharaulika.  <topic>: KITAIFA 